దినేష్ త్రివేది

దినేష్ త్రివేది పశ్చిమ బెంగాల్‌ రాష్ట్రానికి చెందిన రాజకీయ నాయకుడు. ఆయన యూపీఏ హయాంలో మన్మోహన్ సింగ్ మంత్రివర్గంలో రైల్వేశాఖ మంత్రిగా పని చేశాడు.

జననం, విద్యాభాస్యం
దినేష్ త్రివేది 1950 జూన్ 4న హీరాలాల్ త్రివేది, ఉర్మిలాబెన్ దంపతులకు న్యూఢిల్లీలో జన్మించాడు. ఆయన 1974లో ఆస్టిన్ యూనివర్సిటీ నుండి ఎంబీఏ పూర్తి చేశాడు. దినేష్ త్రివేది అనంతరం చికాగోలోని డెటెక్స్ కంపెనీలో రెండేళ్ల‌పాటు ప‌ని చేసి భారతదేశానికి తిరిగి వచ్చి ఒక లాజిస్టిక్స్ కంపెనీ లీ అండ్ మురిహెడ్‌లో ప‌ని చేసి 1984లో  ఉద్యోగానికి రాజీనామా చేశాడు.

రాజకీయ జీవితం
దినేష్ త్రివేది 80వ ద‌శ‌కంలో కాంగ్రెస్‌ పార్టీ ద్వారా రాజకీయాల్లోకి వచ్చి, 90వ ద‌శ‌కంలో జ‌న‌తాద‌ళ్ పార్టీలో చేరి ఆ పార్టీ తరపున గుజరాత్ నుండి రాజ్యసభకు ఎన్నికై  1990 నుండి  1996 వరకు ఎంపీగా పని చేశాడు. ఆయన 1998లో తృణ‌మూల్ కాంగ్రెస్ పార్టీలో చేరాడు. ఆయన 2009లో జరిగిన పార్లమెంట్ ఎన్నికల్లో బారక్‌పూర్ నియోజ‌క‌వ‌ర్గం నుంచి తృణ‌మూల్ అభ్య‌ర్థిగా పోటీ గెలిచి తొలిసారి లోక్‌స‌భ‌ సభ్యుడిగా ఎన్నికయ్యాడు. ఆయన అనంతరం 22 మే 2009 నుండి 13 జులై 2011 వరకు కేంద్ర ఆరోగ్య శాఖ సహాయమంత్రిగా, 13 జులై 2011 నుండి 18 మార్చి 2012 వరకు కేంద్ర రైల్వే శాఖ మంత్రిగా పని చేశాడు. దినేష్ త్రివేది  2014లో జరిగిన పార్లమెంట్ ఎన్నికల్లో బ‌రాక్‌పూర్ నుండి రెండొవసారి  లోక్‌స‌భ‌ సభ్యుడిగా ఎన్నికయ్యాడు. ఆయన 2017లో ఆర్థిక స్టాండింగ్ క‌మిటీలో స‌భ్యుడిగా ప‌ని చేశాడు.

దినేష్ త్రివేది 2019లో జరిగిన పార్లమెంట్ ఎన్నికల్లో బ‌రాక్‌పూర్ నుండి పోటీ చేసి ఓడిపోయాడు, ఆయనను 3 ఏప్రిల్ 2020న తృణమూల్‌ కాంగ్రెస్‌ తరపున రాజ్య‌స‌భ‌కు ఎన్నికయ్యాడు. దినేష్ త్రివేది 2021 ఫిబ్రవరి 12న రాజ్య‌స‌భ‌ సభ్యత్వానికి రాజీనామా చేసి,  మార్చి 7న భారతీయ జనతా పార్టీలో చేరాడు.

మూలాలు

1950 జననాలు
పశ్చిమ బెంగాల్ వ్యక్తులు